KOMISIJOS REGLAMENTAS (EB) Nr. 415/2009
2009 m. gegužės 20 d.
iš dalies keičiantis Direktyvą 2007/68/EB, iš dalies keičiančią Europos Parlamento ir Tarybos direktyvos 2000/13/EB IIIa priedą dėl tam tikrų maisto sudedamųjų dalių
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. kovo 20 d. Europos Parlamento ir Tarybos direktyvą 2000/13/EB dėl valstybių narių įstatymų, reglamentuojančių maisto produktų ženklinimą, pateikimą ir reklamavimą, derinimo (1), ypač į jos 21 straipsnį,
kadangi:
(1)
Komisijos direktyva 2007/68/EB (2) nustatytas maisto sudedamųjų dalių ar medžiagų, kurioms netaikomas ženklinimo reikalavimas, sąrašas.
(2)
Pasikeitusios ženklinimo taisyklės veikia pramonę, ypač mažąsias ir vidutines įmones, kurioms reikia pereinamojo laikotarpio sklandžiai prisitaikyti prie naujų ženklinimo reikalavimų, todėl Direktyva 2007/68/EB nustatytos laikinosios priemonės, kuriomis remiantis naująsias taisykles taikyti yra lengviau, nes Komisijos direktyvos 2005/26/EB (3) reikalavimus atitinkančiais ir rinkai iki 2009 m. gegužės 31 d. patiektais arba paženklintais maisto produktais leidžiama prekiauti tol, kol baigsis jų atsargos.
(3)
2008 m. balandžio 29 d. Tarybos reglamentu (EB) Nr. 479/2008 dėl bendro vyno rinkos organizavimo, iš dalies keičiančiu reglamentus (EB) Nr. 1493/1999, (EB) Nr. 1782/2003, (EB) Nr. 1290/2005, (EB) Nr. 3/2008 ir panaikinančiu reglamentus (EEB) Nr. 2392/86 bei (EB) Nr. 1493/1999 (4) pertvarkomas ES vyno rinkos valdymas. Vadovaujantis šio reglamento 129 straipsnio 1 dalies e punktu, III antraštinės dalies II, III, IV, V bei VI skyriai, 108, 111 bei 112 straipsniai ir atitinkamos kitos nuostatos, visų pirma išdėstytos atitinkamuose prieduose, taikomi nuo 2009 m. rugpjūčio 1 d., jeigu reglamente, kuris turi būti priimtas 113 straipsnio 1 dalyje nurodyta tvarka, nenurodyta kitaip. Šio reglamento įgyvendinimo taisyklėmis numatytos, inter alia, specialios vyno sektoriuje taikytinos ženklinimo taisyklės dabar rengiamos, o kadangi jas numatoma pradėti taikyti nuo 2009 m. rugpjūčio 1 d., nustatytas pereinamasis laikotarpis, kuris turėtų padėti lengviau pereiti nuo ankstesnių vyno sektoriaus teisės aktų, visų pirma 1999 m. gegužės 17 d. Tarybos reglamento (EB) Nr. 1493/1999 dėl bendro vyno rinkos organizavimo (5), prie Reglamento (EB) Nr. 479/2008 ir sudarytų ūkinės veiklos vykdytojams galimybę prisitaikyti prie naujų ženklinimo reikalavimų.
(4)
Kadangi vyno sektoriaus veiklos vykdytojai turėtų laikytis dvejų ženklinimo reikalavimų taisyklių - nustatytųjų Direktyva 2007/68/EB ir Reglamento (EB) Nr. 479/2008 įgyvendinimo taisyklėmis, ir kadangi pereinamieji laikotarpiai pagal šiuos teisės aktus nesutampa, nes Direktyva 2007/68/EB leidžiama Direktyvos 2005/26/EB reikalavimus atitinkančiais ir rinkai iki 2009 m. gegužės 31 d. patiektais ar paženklintais maisto produktais prekiauti tol, kol baigsis jų atsargos, siekiant tinkamo administravimo ir siekiant išvengti nereikalingos naštos valstybių narių institucijoms ir ūkinės veiklos vykdytojams, turėtų būti nustatyta viena data, nuo kurios vyno sektoriuje privaloma taikyti Direktyvą 2007/68/EB ir pagal Reglamentą (EB) Nr. 479/2008 priimtas įgyvendinimo taisykles.
(5)
Todėl turėtų būti nustatyta, kad Direktyva 2007/68/EB numatytas pereinamasis laikotarpis produktams, patenkantiems į Reglamento (EB) Nr. 479/2008 taikymo sritį, būtų taikomas iki 2010 m. gruodžio 31 d.
(6)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Direktyva 2007/68/EB papildomas šia pastraipa:
„Nukrypstant nuo antros pastraipos nuostatų, valstybės narės leidžia Tarybos reglamento (EB) Nr. 479/2008 (6) IV priede nurodytu ir Direktyvos 2005/26/EB reikalavimus atitinkančiu vynu, patiektu rinkai ar paženklintu iki 2010 m. gruodžio 31 d., prekiauti tol, kol baigsis jo atsargos.
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. gegužės 20 d.